US-prof se opmerking oor Afrikaans ‘onbillik, agterlik’Universiteit Stellenbosch. (Foto: Facebook) ŉ Nuwe herrie woed by die Universiteit Stellenbosch (US) nadat prof. Tulio de Oliveira, verbonde aan dié instelling, glo getwiet het dat daar weggedoen word met Afrikaans by die US in ŉ poging om van rassisme ontslae te raak. De Oliveira is ’n professor in Bioïnformatika in die US se Skool vir Datawetenskap en Rekenaardenke en in die fakulteite Natuurwetenskappe sowel as Geneeskunde en Gesondheidswetenskappe. Hy is ook bekend daarvoor dat hy een van die leiers was van die span wat die Omikron-variant van Covid-19 ontdek het, en het pas verskyn op TIME se lys van die 100 invloedrykste mense wêreldwyd. In die twiet, wat intussen verwyder is, sê De Oliveira in reaksie op die Huis Marais-voorval dat rassisme geen plek by ŉ universiteit het nie. I am sorry but this tweet was deleted and I did not imply that the 7 million speakers were racist and neither celebrated that Africans were dropped. It is time to try to stop the accusations and look for reconciliation. — Tulio de Oliveira (@Tuliodna) May 23, 2022 De Oliveira sê in die twiet die US behoort ferm op te tree oor die optrede van ŉ wit student wat op ŉ ander een urineer weens sy kleur. In die voorval waarna hy verwys, het ŉ wit universiteitstudent op die besittings van ŉ swart medestudent in die Huis Marais-koshuis geürineer. Theuns du Toit is verlede week voorlopig hangende ŉ tugverhoor geskors, terwyl sy optrede teenoor Babalo Ndwayana wyd veroordeel is. Die US se konvokasie sê in ŉ verklaring die uitvoerende komitee het kennis geneem van De Oliveira se twiet oor die US se “afskaffing van Afrikaans” as ŉ stap teen rassisme. “Die uitvoerende komitee maak beswaar daarteen dat ŉ wêreldgerekende wetenskaplike so ŉ onbillike en agterlike stelling kon maak. Die UK versoek dat die US-bestuur ŉ verklaring uitreik dat Afrikaans nie ŉ rasgebonde taal is nie, en dat teenrassisme-pogings nie aan Afrikaanse taalverwydering gelykgestel kan word nie,” sê dr. Jan Heunis, president van die konvokasie. “Die UK versoek ook dat De Oliveira voor April 2023 besoek aflê by tien Afrikaanse senior sekondêre skole aan die Weskus om belangstelling in genetika en datawetenskappe te bevorder.” Prof. Tulio de Oliveira. (Foto: US/Verskaf) Die US het in reaksie gesê hy neem kennis van opmerkings op sosiale media wat onderrig in Afrikaans met die Huis Marais-voorval verbind. “Enige so ŉ poging om Afrikaans binne die bestek van die Huis Marais-aangeleentheid te bring, is onsensitief vir die regte en kultuur van baie van die gemeenskappe aan die universiteit oor rasgrense heen.” Die universiteit sê voorts “sulke verklarings word gemaak in die persoonlike hoedanighede van individue en kan nie aan die universiteit toegeskryf word nie”. “Die universiteit het ŉ goedgekeurde taalbeleid gebaseer op veeltaligheid. Die beleid is in 2021 hersien, en dit is duidelik dat Afrikaans ŉ primêre onderrigtaal sal bly.” Die uitvoerende komitee het ook sy “uiterste teleurstelling met die ooglopend laakbare gedrag” van Du Toit te kenne gegee en sê hy verwag dat die US-bestuur hierdie gedrag, asook die bewerings van ŉ rasmotief wat rassistiese gedrag sou voortbring, deeglik en met inagneming van die reëls van natuurlike geregtigheid sal ondersoek”. Oor die beweerde verkragting by die Majuba-manskoshuis het die komitee ook gevra dat die voorval ooreenkomstig deeglike strafregtelike en dissiplinêre prosesse ondersoek word.